b'\n_START_ARTICLE_\nMaksiminas Trakas\n_START_SECTION_\nI\xc5\xa1kilimas\n_START_PARAGRAPH_\nPagal labai nepatikim\xc4\x85 Historia Augusta Maksiminas Trakas gim\xc4\x97 Mesijoje ar Trakijoje, jo t\xc4\x97vas buvo gotas, o motina alan\xc4\x97, bet tuo sunku patik\xc4\x97ti, nes got\xc5\xb3 Dunojaus baseine aptinkama tik \xc5\xbeymiai v\xc4\x97liau. Herodianas man\xc4\x97, kad b\xc5\xabsimasis imperatorius gim\xc4\x97 Trakijos rom\xc4\x97n\xc5\xb3 \xc5\xa1eimoje._NEWLINE_Senato po\xc5\xbei\xc5\xabriu Maksiminas Trakas buvo \xc5\xbeemos kilm\xc4\x97s provincialas, barbaras, o ne rom\xc4\x97nas, nors Karakala suteik\xc4\x97 pilietyb\xc4\x99 visiems laisviems imperijos \xc5\xbemon\xc4\x97ms. Maksiminas buvo pana\xc5\xa1us \xc4\xaf po jo vald\xc5\xbeiusius imperatorius, kilusius i\xc5\xa1 Trakijos (Licinijus, Galerijus, Aureolas, Leonas Trakas ir kiti), kurie prad\xc4\x97jo kaip paprasti kareiviai Romos legionuose ir kilo tarnybos laiptais iki pat vir\xc5\xa1aus. Jis \xc4\xafstojo \xc4\xaf armij\xc4\x85 valdant Septimijui Severui, bet tik Aleksandras Severas suteik\xc4\x97 jam auk\xc5\xa1t\xc4\x85 post\xc4\x85. Jis vadovavo Panonijos rekr\xc5\xabtams, kuriuos suerzino faktas, kad Aleksandras Severas sumok\xc4\x97jo alemanams, kad i\xc5\xa1vengt\xc5\xb3 karo. Kariai i\xc5\xa1rinko grie\xc5\xbet\xc4\x85 Maksimin\xc4\x85 imperatoriumi, nu\xc5\xbeud\xc4\x97 Aleksandr\xc4\x85 Sever\xc4\x85 ir jo motin\xc4\x85 Mogunciake (dabar Maincas), kur 235 m. buvo nu\xc5\xbeudyta daug krik\xc5\xa1\xc4\x8dioni\xc5\xb3. Pretorionai pripa\xc5\xbeino j\xc4\xaf imperatoriumi, o tai patvirtino Senatas, nepatenkintas, kad imperatoriumi tapo valstietis. Jo s\xc5\xabnus Maksimas tapo cezariu.'